SL Uradni list Evropske unije L 110/22

IZVEDBENI SKLEP KOMISIJE (EU) 2015/668

z dne 24. aprila 2015

o spremembi priznanj nekaterih organizacij v skladu s členom 16 Uredbe (ES) št. 391/2009 Evropskega parlamenta in Sveta

(notificirano pod dokumentarno številko C(2015) 2595)

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (ES) št. 391/2009 Evropskega parlamenta in Sveta z dne 23. aprila 2009 o skupnih pravilih in standardih za organizacije za tehnični nadzor in pregled ladij (1) ter zlasti člena 4(1) in člena 16 Uredbe,

ob upoštevanju naslednjega:

(1) V skladu s členom 16 Uredbe (ES) št. 391/2009 mora Komisija preveriti, ali je imetnik priznanja, odobrenega v skladu s členom 4(3) in členom 2(c) navedene uredbe, ustrezni pravni subjekt v organizaciji, za katero se uporabljajo določbe navedene uredbe. Če temu ni tako, mora Komisija s sklepom navedeno priznanje spremeniti.

(2) Odločba Komisije 2007/421/ES (2) v zvezi z organizacijami, ki so jih države članice priznale v skladu z Direktivo Sveta 94/57/ES (3), določa, da generalni direktor za energijo in promet najpozneje do 1. julija vsako leto v Uradnem listu Evropske unije objavi posodobljen seznam organizacij, ki so priznane v skladu z Direktivo 94/57/ES.

(3) Zadnji seznam organizacij, priznanih na podlagi Direktive 94/57/ES, je bil objavljen v Uradnem listu Evropske unije (4) leta 2007.

(4) Lloyd's Register of Shipping (LR), Korean Register of Shipping (KR), Nippon Kaiji Kyokai (NK) in Registro Italiano Navale (RINA) so bili priznani v skladu z Direktivo 94/57/ES.

(5) V skladu s členom 15(1) Uredbe (ES) št. 391/2009 organizacije, ki so bile 17. junija 2009 priznane v skladu z Direktivo 94/57/ES, ostanejo priznane.

(6) V primeru Korean Register of Shipping (KR) se je matični subjekt vseh pravnih subjektov, ki sestavljajo priznano organizacijo, preimenoval v „KR (Korean Register)“.

(7) V primeru Nippon Kaiji Kyokai (NK) je matični subjekt vseh pravnih subjektov, ki sestavljajo priznano organizacijo, spremenil svoj pravni status v skladu z japonsko zakonodajo iz „Foundation“ v „General Incorporated Foundation“. Tako je celotno ime subjekta, ki bi mu bilo treba podeliti priznanje „Nippon Kaiji Kyokai General Incorporated Foundation (ClassNK)“.

(8) V primeru Lloyd's Register of Shipping (LR) se je prvotno priznana organizacija najprej preimenovala v Lloyd's Register in nato v Lloyd's Register Group Limited, saj se je družba preoblikovala iz družbe, registrirane v skladu z zakonom Združenega kraljestva Industrial & Provident Societies Act iz leta 1965, kot je bil spremenjen, v družbo, registrirano v skladu z zakonom Združenega kraljestva Companies Act iz leta 2006. Tako je novo ime subjekta, ki bi mu bilo treba podeliti priznanje, „Lloyd's Register Group LTD (LR)“.

(9) V primeru Registro Italiano Navale (RINA) so bile vse dejavnosti, ki spadajo v področje uporabe Uredbe (ES) št. 391/2009, prenesene z Registro Italiano Navale na RINA S.p.A, hčerinsko podjetje v stoodstotni lasti podjetja RINA, nato pa na RINA Services S.p.A, ki je hčerinsko podjetje v stoodstotni lasti podjetja RINA S.p.A. Zato je „RINA Services S.p.A.“ ustrezni matični subjekt vseh pravnih subjektov, ki sestavljajo priznano organizacijo, in bi mu bilo treba podeliti priznanje.

(10) Spremembe v identiteti navedenih zadevnih matičnih subjektov ne vplivajo na zmožnost zadevnih organizacij, da izpolnjujejo zahteve iz Uredbe (ES) št. 391/2009.

(11) Ukrepi iz tega sklepa so v skladu z mnenjem Odbora za varnost na morju in preprečevanje onesnaževanja z ladij, ustanovljenega z Uredbo Evropskega parlamenta in Sveta (ES) št. 2099/2002 (5) –

SPREJELA NASLEDNJI SKLEP:

Člen 1

Imetnik priznanja, podeljenega Korean Register of Shipping (KR), je od datuma začetka veljavnosti tega sklepa „KR (Korean Register)“, ki je matični subjekt vseh pravnih subjektov, ki sestavljajo priznano organizacijo za namene Uredbe (ES) št. 391/2009.

Člen 2

Imetnik priznanja, podeljenega Lloyd's Register of Shipping (LR), je od datuma začetka veljavnosti tega sklepa „Lloyd's Register Group LTD (LR)“, ki je matični subjekt vseh pravnih subjektov, ki sestavljajo priznano organizacijo za namene Uredbe (ES) št. 391/2009.

Člen 3

Imetnik priznanja, podeljenega Nippon Kaiji Kyokai (NK), je od datuma začetka veljavnosti tega sklepa „Nippon Kaiji Kyokai General Incorporated Foundation (ClassNK)“, ki je matični subjekt vseh pravnih subjektov, ki sestavljajo priznano organizacijo za namene Uredbe (ES) št. 391/2009.

Člen 4

Imetnik priznanja, podeljenega Registro Italiano Navale (RINA), je od datuma začetka veljavnosti tega sklepa „RINA Services S.p.A.“, ki je matični subjekt vseh pravnih subjektov, ki sestavljajo priznano organizacijo za namene Uredbe (ES) št. 391/2009.

Člen 5

Ta sklep je naslovljen na države članice.

V Bruslju, 24. aprila 2015 Za Komisijo Violeta BULC Članica Komisije

(1) UL L 131, 28.5.2009, str. 11.

(2) Odločba Komisije 2007/421/ES z dne 14. junija 2007 o razveljavitvi Odločbe 96/587/ES o objavi seznama organizacij, ki so jih kot priznane v skladu z Direktivo Sveta 94/57/ES uradno sporočile države članice (UL L 157, 19.6.2007, str. 18).

(3) Direktiva Sveta 94/57/ES z dne 22. novembra 1994 o skupnih predpisih in standardih za organizacije, pooblaščene za inšpekcijski pregled in nadzor ladij ter za ustrezne ukrepe pomorskih uprav (UL L 319, 12.12.1994, str. 20).

(4) UL C 135, 19.6.2007, str. 4.

(5) Uredba Evropskega parlamenta in Sveta (ES) št. 2099/2002 z dne 5. novembra 2002 o ustanovitvi Odbora za varnost na morju in preprečevanje onesnaževanja z ladij (COSS) in o spremembi uredb o pomorski varnosti in preprečevanju onesnaževanja z ladij (UL L 324, 29.11.2002, str. 1).